ওসমান সরওয়ার আলম চৌধুরী

ওসমান সরওয়ার আলম চৌধুরী (জন্ম: ১৮ অক্টোবর ১৯৩৭- মৃত্যু: ২৭ আগস্ট ২০১০) বাংলাদেশের একজন কূটনীতিবিদ ও রাজনীতিবিদ ছিলেন। তিনি পূর্ব পাকিস্তানের এমপিএ ও বাংলাদেশের সাবেক সাংসদ, সংযুক্ত আরব আমিরাতের রাষ্ট্রদূত ছিলেন। তিনি ১৯৭০ পাকিস্তানের প্রাদেশিক পরিষদ নির্বাচনে এমপিএ এবং স্বাধীন বাংলাদেশের প্রথম জাতীয় সংসদ নির্বাচন ১৯৭৩ সালে সংসদ সদস্য নির্বাচিত হন।
অধ্যক্ষ ওসমান সরওয়ার আলম চৌধুরী ১৮ অক্টোবর ১৯৩৭ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কক্সবাজার জেলার রামু উপজেলার ফতেখাঁরকুল ইউনিয়নের মন্ডল পাড়া গ্রামে জন্ম গ্রহণ করেন। তার পিতা মালেকুজ্জামান সিকদার ফতেখাঁরকুল ইউনিয়ন বোর্ডের প্রেসিডেন্ট ছিলেন। পিতামহ আবদুল মজিদ সিকদার ছিলেন ব্রিটিশ বিরোধী আন্দোলনের প্রভাবশালী নেতা।
ওসমান সরওয়ার আলম চৌধুরী রামু খিজারী সরকারি উচ্চ বিদ্যালয় থেকে ১৯৫৫ সালে ম্যাট্রিক পাশ করে ১৯৫৭ সালে চট্টগ্রাম নাইট কলেজ থেকে থেকে আইএ পাশ করেন। এর পর ঢাকা কলেজ থেকে ১৯৫৯ সালে বিএ এবং ঢাকা বিশ্ববিদ্যালয়র আন্তর্জাতিক সম্পর্ক বিভাগ থেকে ১৯৬১ সালে এমএ পাশ করেন।
অধ্যক্ষ ওসমান সরওয়ার আলম চৌধুরী ১৯৬১ থেকে ১৯৬২ সাল পর্যন্ত ঢাকা বিশ্ববিদ্যালয়র ইকবাল হল ছাত্র সংসদের এজিএস ও ১৯৬২ থেকে ১৯৬৩ সালে ডাকসুর সাহিত্য সম্পাদক ছিলেন। লাহোরে ছাত্র নেতৃত্ব প্রশিক্ষণ শিবিরে যোগ দেন ১৯৬২ সালে। এসএম শরীফ শিক্ষা কমিশন রিপোর্টের বিরুদ্ধে আন্দোলনে সক্রিয় অংশগ্রহণ করেন। বাংলাদেশ আওয়ামী লীগে যোগদান করেন ১৯৬৩ সালে। ১৯৭১ সালে মুক্তিযুদ্ধে অংশগ্রহণ করেন। স্বাধীনতার পর মুক্তিযুদ্ধ ও পুনর্বাসন প্রকল্পে সক্রিয় ভূমিকা পালন করেন।
তিনি ১৯৭০ পাকিস্তানের প্রাদেশিক পরিষদ নির্বাচনে এমপিএ হোন। ১৯৭১ সালে বঙ্গবন্ধুর ৭ই মার্চে রেসকোর্স ময়দানে ভাষণের পর তৎকালীন পূর্ব পাকিস্তানের দৃশ্যপট পাল্টাতে থাকে। এসময় ওসমান সরওয়ার আলম চৌধুরী কক্সবাজার জেলার অন্যতম ও রামু সংগ্রাম পরিষদের সভাপতির দায়িত্ব গ্রহণ করেন। মুক্তিযুদ্ধের সময় ৫ মে কক্সবাজার পতনের পর আরাকানের চারমাইলে আশ্রয় নেন এবং দেশ স্বাধীন হওয়া পর্যন্ত চার মাইল নামক ক্যাম্পে বন্দী ছিলেন তিনি। ২৬শে মার্চ ১৯৭১ সালে পাকিস্তান সরকার কর্তৃক ঐতিহাসিক অস্ত্রাগার লুন্ঠন মামলার অন্যতম আসামী ছিলেন ওসমান সরওয়ার আলম চৌধুরী।
১৯৭৩ সালে স্বাধীন বাংলাদেশের প্রথম জাতীয় সংসদ নির্বাচন সংসদ সদস্য নির্বাচিত হন। প্রথম জাতীয় সংসদে তিনি বন মন্ত্রণালয় ও কৃষি মন্ত্রণালয়ের সংসদীয় কমিটির উপদেষ্টা ছিলেন। ১৯৯৭ সাল হতে ২০০১ সাল পর্যন্ত সংযুক্ত আরব আমিরাতে বাংলাদেশের রাষ্ট্রদূত হিসেবে দায়িত্ব পালন করেন।
তিনি ১৯৮৮, ১৯৯১ ও ১৯৯৪ সালের ভয়াবহ বন্যা-জলোচ্ছ্বাস, ঘূর্ণিঝড়ে ব্যাপক প্রাণহানি ও ক্ষতিগ্রস্থদের ত্রাণ-পুর্নবাসন কার্যক্রমে উলে¬খযোগ্য ভূমিকা পালন করেন। রেডক্রস সমিতির সহ-সভাপতি হিসেবে ১৯৭৮ সালে মায়ানমারের শরণার্থীদের ত্রাণ কার্যক্রম পরিচালনা করেন।
তাঁর প্রতিষ্ঠিত শিক্ষা প্রতিষ্ঠান সমূহের উল্লেখযোগ্য : রামু উচ্চ বালিকা বিদ্যালয় (১৯৭৬ সাল), কক্সবাজার সৈকত বালিকা উচ্চ বিদ্যালয় (১৯৮২ সাল), কক্সবাজার সরকারি মহিলা কলেজ (১৯৮৬ সাল), কক্সবাজার সরকারি বালিকা উচ্চ বিদ্যালয়ে ভাই মরহুম মনির আহমদ চৌধুরী সহ জমি দান (১৯৬৮ সাল), মৈষকুম ওসমান সরওয়ার আলম চৌধুরী প্রাথমিক বিদ্যালয় (২০০১ সাল), রামু কেন্দ্রিয় জামে মসজিদের ভবন নির্মাণ (১৯৯১-৯৬ সাল), রাস-আল-খাইমা উচ্চ বিদ্যালয় সংযুক্ত আরব আমিরাত (১৯৯৭ সাল), রামু সরকারি কলেজে জমিদান, রামু খিজারী সরকারি উচ্চ বিদ্যালয়কে পুনঃ প্রতিষ্ঠায় বিশেষ অবদান সহ তিনি ১৭টি উচ্চ বিদ্যালয়, ৩৩টি প্রাথমিক বিদ্যালয় ও অসংখ্য মাদ্রাসা, মসজিদ, মন্দির নির্মাণে সহযোগিতা করেন। উলে¬খ্য তিনি ১৯৬২-৬৯ সাল পর্যন্ত রামু খিজারী আদর্শ উচ্চ বিদ্যালয়ে অবৈতনিক শিক্ষকতা করেন। এছাড়াও তিনি ১৯৬৮-৬৯ সালে কক্সবাজার কেন্দ্রীয় সমবায় ব্যাংকের সভাপতি, ১৯৬৯-১৯৭০ সালে চট্টগ্রাম জেলা লবণ উৎপাদক সমিতির সভাপতি, কক্সবাজার মহকুমা রে এসোসিয়েশনের প্রথম সভাপতি, জাতীয় যক্ষ্মা নিরোধ সমিতি, লায়ন্স ক্লাবসহ অনেক সামাজিক সংগঠনের প্রতিষ্ঠাতা ও সংগঠক ছিলেন।
তিনি ১৯৫৭-১৯৫৯ সালে ঢাকা কলেজ সাময়িকী ‘মসিরেখা’ সম্পাদনা করেন। তৎকালীন রামু দুর্বার শিল্পীগোষ্ঠিসহ অনেকগুলো সামাজিক, সাংস্কৃতিক সংগঠনের প্রতিষ্ঠাতা, সভাপতি ও উপদেষ্টা ছিলেন।
ওসমান সরওয়ার আলম চৌধুরীর স্ত্রী বেগম রওশন সরওয়ার আলম চৌধুরী। ব্যক্তি জীবনে তিনি ৪ কন্যা ও তিন পুত্র সন্তানের জনক। বড় ছেলে সোহেল সরওয়ার কাজল রামু উপজেলা পরিষদের সাবেক চেয়ারম্যান ও উপজেলা আওয়ামীলীগের সভাপতি, মেজো ছেলে সাইমুম সরওয়ার কমল কক্সবাজার-৩ (সদর-রামু) আসনের সংসদ সদস্য এবং কন্যাদের মধ্যে তৃতীয় নাজনীন সরওয়ার কাবেরী কক্সবাজার জেলা আওয়ামী লীগের সাংগঠনিক সম্পাদক। ছোট ছেলে তানবীর সরওয়ার রানা শিল্পকর্মের সাথে যুক্ত আছেন, বাকী তিন কন্যার একজন থাকেন যুক্তরাষ্ট্রে অপর দুইজন চট্টগ্রামে।
ওসমান সরওয়ার আলম চৌধুরী ২৭ আগস্ট ২০১০ সালে মৃত্যুবরণ করেন।